钦定古今图书集成/方舆汇编/职方典/第1477卷 > 《重修临安府治记》明·周瑛
## 钦定古今图书集成/方舆汇编/职方典/第1477卷 > 《重修临安府治记》明·周瑛

临安府距滇南几五百里，古荒服外也。前代建置沿
革详于《志》。我朝太祖高皇帝元首万邦，华夷一统，洗
先代之陋，宏盛世之规，置府于卫之右，犬牙相制，控
彼诸夷，是洪武十有五载也。时制尚未备，迺洪武二
十五载，通判大名许公莘由守瑞、巩左迁于兹，始经
营之制克备也。前为坊、为门、为堂池，堂之后又有堂，
曰《惠宣》也。左右有厅，首领莅也；东西有舍，吏胥居也。
外置仓，内置库，广储蓄也。自刺史以下，宅皆朴素，去
藻棁也。缭以墙垣，覆以陶瓦，环广可二里，其基址也。
判山前拱，北岭后峙，建水南环，莲池西限，其形胜也。
西为学宫，制度宏丽，重儒教，育人才也。阴阳医术有
学，谨天时、厚民生也。申明、旌善有亭，循旧制，励民风
也；囹圄有禁，谨详谳，彰善恶也。领州四，曰建水、石屏、
阿迷，宁州也。治县四，曰通海。河西、嶍峨，蒙自也。通海
为东南要领，置守御千户所二。前据大湖之险，后扼
秀山之阻，亦重地也。属长官司九：若纳楼茶甸，独居
河内；若亏容甸、溪处甸、思陀甸、落恐甸、左能寨聚处
河外。其西偏也。若安“南，教化三部；王弄山，其南偏也，
密迩外国。若交阯，若车里，若八百，所谓边徼重地也。
方千里之广，民至百万之伙，所谓为滇上阃为大府
也。乃若户尚《诗》书，人崇侈靡，男女贸易，朝暨于暮，其
风俗也”，守此者，昉于襄阳世公家宝。继而陈公子益、
王公庸、朱公志光、陈公礼、赖公瑛、徐公文振、刘公芳、
王公佐，咸擢自名宦，后先相望有声，其贤与否，吾不
得而知也。瑛以刑部员外郎来守此四稔矣，才不“胜
任，恒自战栗。上以仰答天恩，下以俯就民情，因事制
宜，一求于当而已也。若其贤否，吾亦不自知也。”同列
请刻诸石，因并记也。